केवडिया (गुजरात) : सरदार वल्लभ भाई पटेल की जयंती पर प्रधानमंत्री नरेंद्र मोदी ने दुनिया में सबसे ऊंची उनकी प्रतिमा 'स्टैचू ऑफ यूनिटी' का उद्घाटन किया। इस मौके पर प्रधानमंत्री ने 'देश की एकता, जिंदाबाद' का नारा लगाते हुए 'एक भारत श्रेष्ठ भारत' के लिए पटेल के दिखाए रास्ते पर चलते रहने का आह्वान किया। इशारों-इशारों में कांग्रेस पर शब्दभेदी तीर छोड़ते हुए पीएम मोदी ने कहा कि आज देश के उन सपूतों का सम्मान हो रहा है जिन्हें चाहकर भी इतिहास में भुलाया नहीं जा सकता। मोदी ने कांग्रेस पर पटेल का सम्मान नहीं करने का आरोप लगाते हुए निशाना साधा। हालांकि उन्होंने अपने संबोधन में कांग्रेस या किसी अन्य पार्टी का कोई जिक्र नहीं किया लेकिन यह जरूर कहा कि आज अगर हम महापुरुषों की प्रशंसा करते हैं तो उसके लिए भी हमारी आलोचना होने लगती है।